b'\n_START_ARTICLE_\nSlovenska akademija znanosti in umetnosti\n_START_PARAGRAPH_\nSlovenska akademija znanosti in umetnosti (SAZU) je najvi\xc5\xa1ja narodna znanstvena in umetnostna ustanova Slovenije, ki zdru\xc5\xbeuje vrhunske slovenske znanstvenike in umetnike, \xc4\x8dlane akademije._NEWLINE_Trenutni predsednik ustanove je Tadej Bajd.\n_START_SECTION_\nKulturni pomen\n_START_PARAGRAPH_\nUstanovljena leta 1938, je Slovenska akademija znanosti in umetnosti (SAZU) vodilna narodna institucija za znanost in umetnost. Vklju\xc4\x8duje znanstvenike in umetnike, ki so bili izbrani kot njeni \xc4\x8dlani, na podlagi lastnih uspehov na podro\xc4\x8dju znanosti in umetnosti. Goji, spodbuja in promovira znanost in umetnost ter s svojimi dejavnostmi prispeva k razvoju znanstvene misli in ustvarjalnosti v umetnosti, zlasti z: obravnavanjem osnovnih vpra\xc5\xa1anj znanosti in umetnosti; sodelovanje pri oblikovanju politik raziskovalnih dejavnosti in ustvarjalnosti v umetnosti; dajanje ocen, predlogov in mnenj o polo\xc5\xbeaju, razvoju in spodbujanju znanosti in umetnosti ter o organizaciji raziskovalnih dejavnosti in ustvarjalnosti v umetnosti; organiziranje raziskovalnega dela, tudi v sodelovanju z univerzami in drugimi raziskovalnimi ustanovami, zlasti na podro\xc4\x8djih, ki so pomembna za zavedanje in spoznavanje naravne in kulturne dedi\xc5\xa1\xc4\x8dine slovenskega naroda ter za razvoj njenega jezika in kulture; in razvoj mednarodnega sodelovanja na podro\xc4\x8dju znanosti in umetnosti.\n_START_SECTION_\nZgodovina\n_START_PARAGRAPH_\nLeta 1921 je bilo v Ljubljani ustanovljeno Znanstveno dru\xc5\xa1tvo za humanisti\xc4\x8dne vede in je bilo zametek Akademije znanosti in umetnosti. Leta 1925 sta zdru\xc5\xbeila mo\xc4\x8di Znanstveno dru\xc5\xa1tvo za humanisti\xc4\x8dne vede in Narodna galerija ter ob pomo\xc4\x8di Slovenske matice in drugih dru\xc5\xa1tev pri\xc4\x8dela udejanjati zamisel o ustanovitvi Akademije. Leta 1938 je bil sprejet zakon, s katerim je bila ustanovljena dr\xc5\xbeavna akademija in s tem je prenehalo delovati dru\xc5\xa1tvo Akademija znanosti in umetnosti. Najprej je delovala v drugem nadstropju Lontov\xc5\xbea, po letu 1945 pa v celotni zgradbi. S \xc5\xa1iritvijo dejavnosti, se je SAZU raz\xc5\xa1irila tudi na sosednje zgradbe ob Novem trgu._NEWLINE_Zaradi unitaristi\xc4\x8dne naravnanosti prve Jugoslavije, ki je nasprotovala nacionalnim imenom, je bilo njeno uradno ime Akademija znanosti in umetnosti (AZU). Pridevek \xc2\xbbslovenska\xc2\xab\xc2\xa0je dobila med vojno. 26. januarja 1943 je bila sprejeta v italijanski Narodni svet akademij (Consiglio nazionale delle Academie).  _NEWLINE_Po drugi svetovni vojni\xc2\xa0so bili v\xc2\xa0SAZU\xc2\xa0izvoljeni\xc2\xa0tudi nekateri vodilni komunisti\xc2\xa0oz. politiki brez formalnih akademskih oz. znanstvenih referenc (Boris Kidri\xc4\x8d in Boris Ziherl kot redna \xc4\x8dlana SAZU ter Josip Broz in\xc2\xa0Edvard Kardelj kot \xc4\x8dastna \xc4\x8dlana).\n_START_SECTION_\nAkademija in ZRC SAZU\n_START_PARAGRAPH_\nAkademija je ustanoviteljica javnega raziskovalnega zavoda Znanstvenoraziskovalni center SAZU (ZRC SAZU), ki zdru\xc5\xbeuje 18 in\xc5\xa1titutov in raziskovalnih skupin in ima preko 300 sodelavcev. ZRC SAZU je bil ustanovljen leta 1981, ve\xc4\x8dina in\xc5\xa1titutov pa je delovala \xc5\xbee mnogo prej pod okriljem Slovenske akademije znanosti in umetnosti. Podro\xc4\x8dja raziskovanja so preu\xc4\x8devanje kulturnih, dru\xc5\xbebenih in naravnih pojavov, procesov in praks. Poslanstvo so temeljne raziskave, ki jih izvajajo znotraj nacionalnih raziskovalnih programov, nacionalnih temeljnih raziskovalnih projektov, mednarodnih projektov in centrov odli\xc4\x8dnosti._NEWLINE_Pod ZRC SAZU sodi tudi Zalo\xc5\xbeba ZRC, ki izdaja 15 znanstvenih revij (5 od njih je uvr\xc5\xa1\xc4\x8denih v Thomson Reuters indekse) in 15 knji\xc5\xbenih zbirk. Pod Zalo\xc5\xbebo pa sodi tudi Knjigarna Azil, prireditveni prostor Atrij ZRC in Zemljepisni muzej.'